Hann heldur við trimum fótbóltsliðum og tvey av teimum eru við í HM endaspælinum. Ivan E. Eysturland er sera íðin viðhaldsmaður hjá Føroyum, Uruguay og Íslandi. Hann ferðast mangan til dystirnar hjá hesum liðum og í HM eru tvey av teimum við. Ivan hevur stóra tiltrúgv til eitt av teimum, sum hann heldur kann fara allan vegin. Hann svarar 10 spurningum um HM niðanfyri. 1. Hvør vinnur HM og hví? Eg eri fjeppari hjá Uruguay við næstan 30 árum á baki og havi- og tað fyri fyrstu ferð nakrantíð-eina sterka trúgv at Uruguay, sum er næstminsta landið í HM hesaferð, kann endurtaka tey gomlu brøgdini og vinna HM enn einaferð. Tað er soleiðis at tey flestu uttanveltaðu hava lyndi til at undirmeta Uruguay og fokusera meira á tey stóru londini. Tey taka ein stóran feil. Uruguay er, sum kunnugt, heimsins mest vinnandi landslið við 20 altjóða titlum og einum arvaðum vinnaramentaliteti. Í løtuni eigur La Celeste, eftir mínari áskoðan, tey bestu leikarapørini bæði í miðverju (Godín/Giménez) og álopinum (Suárez/Cavani). Ungdómslandsliðini hava tey seinastu árini havt framúr úrslit í heims- og suðuramerikonskum kappingum og miðvøllurin er í seinastuni nógv ríkaður við monnum sum Bentancur, De Arrascaeta, Vecino, Torreira-teir fara vit at síggja nógv til Í Russlandi. Nógv góð lið eru við-men eingin hevði ynskt sær Uruguay, sum mótstøðulið, tað eri vísur í! Skal eg finna ein annan favoritt til at vinna gull, so sigi eg Brasil-teir eru bara so óhugnaliga sterkir á øllum plássum og hava ein sera dugnaligan venjara. Men-Brasil hatar at møta Uruguay! 2. Set nøvn á hini trý liðini, sum tú væntar koma í hálvfinalurnar í HM? 3. Hvør verður valdur til besta leikara í HM (Golden Ball)? Diego Godín, Uruguay. Besti miðverjuleikarin í heiminum og ófatuliga støðugur. Kanska meira týdningamikil fyri La Celeste enn Suárez og Cavani. 4. Hvør verður toppskjútti í HM? Harry Kane, Ongland. Hann kann skora fleiri mál longu í bólkaspælinum, mótstøðan er at tosa við, serliga Panamá. 5. Hvør leikari fer at fáa sítt gjøgnumbrot í HM? Giorgian De Arrascaeta, Uruguay. Fer at skriva undir hjá onkrum stórum evropeiskum felagi aftaná HM. 6. Hvør leikari verður millum størstu vónbrotini í HM? Sergio Ramos, Spania. Kanska útvístur í onkrum dysti. 7. Hvat lið fer at yvirráska positivt í HM? Ongland hevur eitt sera gott ungt lið og kann koma langt í kappingini. Pólland við Robert Lewandowski kann eisini yvirráska. 8. Hvat lið fer at yvirraska negativt í HM? Argentina hevur ikki so sterkan hóp, sum fleiri tykjast at halda. Als eingin favorittur at vinna nakað hesaferð, í mínari verð. Verandi heimsmeistarar Týskland kunnu vera útslignir í kvartfinaluni, sum kann metast eitt vónbrot hjá teimum. 9. Hvat lið fer at spæla besta fótbóltin í HM? Brasil verður ein fragd at hyggja eftir. 10. Hvørjum heldur tú við í HM og hvat væntar tú tær av tí liðnum? Eg haldi við Uruguay, so mikið nógv at eg eri ofta til teirra landsdystir úti í heimi, hvat eg vænti av teimum, hevði eg nokk greitt frá í tí fyrsta svarinum. Men eg haldi eisini heilt nógv við Íslandi og eri eisini ofta til teirra landsdystir. Faktiskt haldi eg bara við trimum liðum í fótbólti og øll trý eru landslið: Føroyar, Uruguay og Ísland. Tað er tí serstakliga stuttligt fyri meg at tvey teirra eru við í HM í Russlandi, Uruguay sum tað næstminsta luttakaralandið við 3.3 milliónum íbúgvum og Ísland sum nógv tað minsta nakrantíð. Eg eigi atgongumerkir til allar dystirnar hjá Uruguay og allar hjá Íslandi. Íslendingar fáa tað helst truplari enn í Fraklandi fyri tveimum árum síðani, eri bangin fyri at teir toppaðu umleið 2015-2016 og eru á veg niður aftur, nakað sum teir seinastu vinadystirnir eisini hava víst. Ísland eigur ein sera smalan hóp og hevur ikki ráð til fleiri skaðar ella leikbann. Uttan iva fara teir at stríðast sum úlvar í skóg og vísa besta vilja, men fyri at vera erligur, verði eg sera bilsin jaliga, um teir megna at koma víðari úr sínum bólki. 228660.